tartuNLP/wikipedia-smugri-20251201 huggingface dataset:
Riki Lindhome

Riki Lindhome (s. 5. maaliskuuta 1979) on yhdysvaltalainen näyttelijä. Hän on näytellyt muun muassa Julietin roolissa televisiosarjassa "Gilmoren tytöt" ja vieraillut sarjoissa "Buffy, vampyyrintappaja", "Rillit huurussa" ja "Titus" sekä näytellyt Mardell Fitzgeraldin roolin elokuvassa "Million Dollar Baby". 
Lindhome syntyi Pennsylvaniassa Coudersportissa, josta perhe muutti New Yorkin Portvilleen, kun hän oli kaksivuotias. Hän opiskeli Syracusen yliopistossa ja valmistui vuonna 2000. Hän esiintyi uransa alussa pienissä rooleissa televisiosarjoissa, ennen kuin hänet valittiin Tim Robbinsin näytelmään "Embedded". Clint Eastwood kiinnitti siinä huomionsa Lindhomeen, joka sai ensimmäisen elokuvaroolinsa "Million Dollar Babyssä" (2004). Sen jälkeen hän on näytellyt sekä elokuvissa että televisiosarjoissa. 
Yhdessä näyttelijäkollegansa Kate Micuccin kanssa Lindhome esiintyy humoristisena muusikkoduona nimeltä Garfunkel and Oates. Joulukuussa 2009 he esiintyivät "The Jay Leno Show’ssa", ja vuonna 2014 IFC:llä esitettiin heistä kertova kymmenjaksoinen televisiosarja.
Apuvälineteknikko

Apuvälineteknikko (AMK) on sosiaali- ja terveysalan ammattikorkeakoulututkinnon tutkintonimike. Tutkinnon laajuus on 210 opintopistettä, ja opinnot kestävät 3,5 vuotta. Apuvälineteknikoksi opiskellaan apuvälinetekniikan koulutusohjelmassa. 
Apuvälineteknikko suunnittelee ja valmistaa apuvälineitä vammaisille ja toimintarajoitteisille. Apuvälineteknikko myös arvioi yhdessä lääkärin kanssa, minkälaisia apuvälineitä asiakas tarvitsee sekä opastaa välineiden käytössä.
Tuuletinkuolemat

Tuuletinkuolemat ovat eteläkorealainen kaupunkitarina, jonka mukaan yön ajaksi toimintaan jätetty tuuletin voi tappaa suljetussa huoneessa nukkuvat ihmiset (joko tukehtumiseen, myrkytykseen tai hypotermiaan). Vastaava uskomus pätee myös autojen tuulettimiin ja ilmastointilaitteisiin. Näiden ollessa toiminnassa monet eteläkorealaiset jättävät ikkunan raolleen välttääkseen tuuletinkuoleman. Kaikissa Etelä-Koreassa myytävissä tuulettimissa on kellokytkin, joka sammuttaa tuulettimen itsestään tietyn ajan jälkeen.
Yleisimmät uskomukset ovat, että tuuletin joko muuttaa ilman hapen hiilidioksidiksi, kehittää huoneeseen alipaineen tai kylmentää huoneen aiheuttaen siellä olijoille hypotermian.
Kesäisin eteläkorealaiset tiedotusvälineet uutisoivat tuuletinkuolemista. Tästä on esimerkkinä 28. heinäkuuta 1997 julkaistu Korea Herald -lehden artikkeli:
"The heat wave which has encompassed Korea for about a week, has generated various heat-related accidents and deaths. At least 10 people died from the effects of electric fans which can remove oxygen from the air and lower body temperatures…"
On arveltu, että hallitus kehitti myytin rohkaistakseen kansalaisia vähentämään sähkönkulutusta.
Edgar Winter

Edgar Holland Winter (s. 28. joulukuuta 1946 Beaumont, Texas) on yhdysvaltalainen muusikko. Hän soittaa sähköurkuja, saksofonia ja rumpuja. Hänen musiikkiaan ovat muun muassa menestyskappaleet ”Free Ride”, jonka sävelsi The Edgar Winter Groupin jäsen Dan Hartman, ja USA:ssa Billboard Hot 100-listan ykkösenä ollut ”Frankenstein”.
Myös Winterin veli oli kuuluisa muusikko, blueskitaristi Johnny Winter. He molemmat ovat albiinoja.
Edgar Winter on kiinnostunut skientologiasta. Vuonna 1986 Winter teki levyllisen L. Ron Hubbardin säveltämää ja sanoittamaa musiikkia levyllä nimeltä "Mission Earth".
Ringo Starr &amp; His All-Starr Band.
Edgar Winter kuului Beatles-lyömäsoitinmuusikko Ringo Starrin Ringo Starr &amp; His All-Starr Bandin kokoonpanoon 2008–2011. Winter soitti kosketinsoittimia ja saksofonia sekä lauloi. 
Yhtye teki levytyksen nimeltä "Live at the Greek Theatre 2008", jossa on mukana myös Edgar Winterin menestyskappale, Dan Hartmanin sävellys ”Free Ride”.
Newgrounds

Newgrounds on vuonna 1995 avattu verkkosivu. Sivuston pääpaikka on Glensidessa Pennsylvaniassa Yhdysvalloissa. Se sisältää Adobe Flashilla tehtyjä elokuvia ja pelejä. Sivun tekijä ja ylläpitäjä on Tom Fulp.
Newgroundsiin voi kuka tahansa lähettää ja siellä voi katsoa musiikkia, elokuvia ja pelejä. Newgrounds on kasvanut pikkuhiljaa. Sivustolla voi äänestää elokuvia antamalla 0-5 pistettä ja kertoa mielipiteensä, samoin musiikista. Sivulla on yli miljoona rekisteröitynyttä käyttäjää, ja siellä on julkaistu jo yli 350 000 elokuvaa ja peliä, joista tosin noin 100 000 on poistettu, koska ne saivat huonot pisteet eikä elokuva tai peli päässyt suosioon.
Historia.
Newgrounds-idea lähti liikkeelle vuonna 1991, kun 13-vuotias Tom Fulp keksi nimen "New Ground" eli Neo, joka tarkoitti yhtä kuin New, ja Geo yhtä kuin Ground. New Geossa oli silloin vain sarjakuvia, joita sai arvostella. Vuonna 1995 Fulp teki verkkosivun ja antoi sille nimen "New Ground Remix". Kävijöitä oli paljon, niinpä myöhemmin Tom keksi Club a Seal and Assassinin. Kun Fulp pääsi lukiosta, hänellä ei ollut kolmeen vuoteen verkkoyhteyttä. Vuonna 1998 hän muutti uuteen asuntoon ja sai modeemiyhteyden.
Vuonna 1998 Fulp kehitti vanhalla Macromedia Flashilla Telebubby Fun Land -pelin ja perusti syyskuussa Newgroundsin. Sivuston ylläpito maksoi 33 dollaria kuussa, joten Fulp alkoi teettää T-paitoja laskujen maksamiseksi. Varat kuitenkin olivat vähissä, koska tuloja ei juuri ollut.
Newgrounds kasvoi ja tuli tunnetummaksi, mutta vuonna 2001 ilmeni jälleen rahoitusongelmia. Newgrounds teki paluun vuonna 2002. Vuonna 2002 tehtiin myös "Alien Hominid".
Vuodesta 2014 lähtien Newgroundsiin ladattua musiikkia on pystytty käyttämään Geometry Dashissa.
Show Stopper

Show Stopper on Danity Kanen ensimmäinen julkaisu "Danity Kane" -albumilta. Kappale on R&amp;B-painotteinen.
"Show Stopper" nousi Billboard Hot 100 -listalla kahdeksanneksi. Yhdysvalloissa se julkaistiin 4. elokuuta 2006 ja Euroopassa 20. lokakuuta. Jessy Terreron ohjaama musiikkivideo kuvattiin Los Angelesissa 4. elokuuta.
Musiikkivideo.
Musiikkivideolla tytöt ovat studiossa nauhoittamassa kappaletta. Tytöt ovat myös autossa ja tanssivat kadulla. Mukana videolla on P. Diddy.
Gibson Firebird

Gibson Firebird on kitaravalmistaja Gibsonin vuodesta 1963 lähtien valmistama kitaramalli. Alkuperäinen Reverse-mallin Firebirdin voidaan katsoa olevan "hillitympi" versio suositusta Gibson Explorer -mallista tai käänteinen malli perinteisestä kitarasuunnittelusta. Firebirdin suunnittelija on automaailmasta tuttu Raymond "Ray" H. Dietrich, jonka Gibsonin tuolloinen toimitusjohtaja Theodore "Ted" McCarty halusi suunnittelevan radikaalin, modernin ja huomiota herättävän sähkökitaran. Tämä myös toteutui: kaula läpi rungon (eng. neck-through), käänteinen (engl. Reverse) rakenne ja muotoilu niin rungossa kuin lavassakin sekä banjovirittimet. Mikrofoneina toimivat mallista riippuen yksi, kaksi tai kolme minihumbuckeria. 
Alkuperäisiä Reverse Firebird -malleja (I, III, V ja VII) valmistettiin vuosina 1963 -1965 jonka jälkeen Gibson siirtyi valmistamaan non-reverse Firebirdiä. Syy muutokseen oli niin offset waist -patenttikiista Fenderin kanssa kuin myös tuotannon kalleudessa ja monimutkaisuudessa sekä odotettua pienemmissä myyntiluvuissa. Vuonna 1965 valmistettiin pieni erä erittäin harvinaista ns. siirtymämallia jossa runko oli edelleen käänteinen ja kaula jatkui läpi rungon, mutta suurimpina muutoksina banjoviritimet on vaihdettu tavanomaisiin kitaravirittimiin ja mikrofoneina on minihumbuckerien sijaan kaksi P90-mikrofonia.
Firebird Non-Reverse.
Non-Reverse Firebird oli rakenteeltaan ja muotoilultaan edeltäjäänsä konservatiivisempi: liimattu kaula (engl. glued-in), perinteinen eli ns. ei-käänteinen (engl. non-reverse) rakenne niin rungossa kuin lavassa ja virittiminä toimivat perinteiset kitaravirittimet. Mikrofoneina toimivat mallista riippuen kaksi tai kolme minihumbuckeria tai vaihtoehtoisesti kaksi tai kolme P90-mikrofonia. Alkuperäisiä Non-Reverse Firebird -malleja (I, III, V ja VII) valmistettiin vuosina 1965-1969
No One There

No One There on suomalaisen goottimetalli -yhtye Sentencedin toinen single. Se julkaistiin 24. huhtikuuta 2002 levymerkillä Century Media Records.
Kappale ylsi suomen virallisen listan toiselle sijalle.
Ever-Frost

Ever-Frost on suomalaisen goottimetalli -yhtye Sentencedin neljäs single. Se julkaistiin 27. huhtikuuta 2005 levymerkillä Century Media Records.
Kappale ylsi Suomen virallisen listan ensimmäiselle sijalle.
Killing Me Killing You

Killing Me, Killing You on suomalaisen goottimetalli -yhtye Sentencedin ensimmäinen single. Se julkaistiin 8. joulukuuta 1999 levymerkillä Century Media Records.
Kappale ylsi suomen virallisen listan sijalle 5.
Tavoiteorientaatiot

Tavoiteorientaatiot ovat motivaation suuntauksia. Eri yksilöt orientoituvat eli suuntautuvat eri tavoitteisiin oppimisessaan. Yksilöillä voi olla samanaikaisesti useita tavoiteorientaatioita. Orientaatiot muodostuvat sosiaalisessa vuorovaikutuksessa, opiskelijan vanhempien ja opettajien odotuksien, kommenttien ja palautteen tulkinnasta. 
Tavoiteorientaatioihin vaikuttavat myös esimerkiksi yksilön kognitiiviset taidot, onnistumisen tarve, itsetunto, minäpystyvyys sekä tietyt persoonallisuuspiirteet. Tavoiteorientaatioita esiintyy jokaisella, ja ne vaihtelevat tilanteittain. 2 x 2-tavoiteorientaatiomallin mukaan tavoiteorientaatiot voidaan jakaa oppimislähestymis-, oppimisvälttämis-, suorituslähestymis- sekä suoritusvälttämisorientaatioihin. 
Tavoiteorientaatiot ja niille tyypillisiä piirteitä:
Braathens Regional Aviation

Braathens Regional Aviation on Malmössä kotipaikkaansa pitävä alueellinen lentoyhtiö, joka operoi säännöllistä BRA Braathens Regional Airlinesin (BRA) markkinoimaa kotimaan liikennettä yhdessä sisaryhtiönsä Braathens Regional Airwaysin kanssa. Yhtiön kotikenttänä toimii Malmön lentoasema.
Yhtiön alkuperäinen nimi on "Malmö Aviation", ja se lensi omia lentojaan Bromman lentoasemalta Tukholmasta helmikuuhun 2016 asti, jolloin se yhdisti voimansa Sverigeflygin kanssa ja siirsi lentojen markkinoinnin BRA-virtuaalilentoyhtiön alle. Samalla se vaihtoi nimensä nykyiseksi Braathens Regional Aviationiksi ja lopetti omien lentojensa markkinoinnin.
Kohteet.
Braathens Regional Aviation ei operoi lentoja omalla nimellään. Sen sijaan se operoi lentoja BRA Braathens Regional Airlinesille.
Ulf Samuelsson

Ulf Samuelsson (s. 26. maaliskuuta 1964 Fagersta, Ruotsi) on ruotsalais-amerikkalainen entinen jääkiekkoilija. Hänen pelipaikkansa oli puolustaja.
Samuelssonia luonnehdittiin yhdeksi NHL:n vihatuimmista pelaajista fyysisen pelinsä ja vastustajan ärsyttämisen takia. Hän sai lisänimekseen "Robocop", kun taas kotimaassaan hänet tunnetaan paremmin nimellä "Tuffe Uffe". Samuelsson pelasi NHL:n runkosarjassa 1080 ottelua, joissa hän teki 57 maalia ja jakoi 275 syöttöä (332 tehopistettä), mutta oli jäähyllä 2453 minuuttia. Playoff -otteluissa hänen tilastolukunsa ovat 132 peliä ja 34 tehopistettä (7 maalia, 27 syöttöä) sekä 272 jäähyminuuttia. Seurajoukkueuransa alussa hän edusti Leksands IF:ää 1981–1984.
Hänen NHL-urastaan muistetaan parhaiten vuoden 1991 konferenssifinaaliottelussa tehty polvitaklaus, jonka kohteena oli Boston Bruinsin tähtihyökkääjä, Samuelssonin vihamies Cam Neely. Tämän seurauksesta Neely pelasi kahtena seuraavana kautena 20 peliä ja lopetti pelaajauransa vuonna 1996 lääkärien määräyksestä. Tapaus synnytti Pittsburgh Penguinsin ja Boston Bruinsin välille vihasuhteen, joka on jatkunut näihin päiviin asti.
Samuelssonin maajoukkueura alkoi nuorten EM-kisoissa 1982. Nuorten MM-kisoissa hän edusti Ruotsia 1982, 1983 ja 1984. A-maajoukkueen mukana Ulf Samuelsson oli jääkiekon maailmanmestaruuskisoissa 1985 ja 1990 sekä Kanada Cupissa 1991. Vuoden 1998 talviolympialaisiin Samuelsson osallistui Ruotsin joukkueessa, mutta hänet suljettiin kisoista kun kävi ilmi että hän oli saanut Yhdysvaltain kansalaisuuden mikä vielä tuolloin tarkoitti automaattisesti Ruotsin kansalaisuuden menettämistä. Lainmuutosten jälkeen vuonna 2003 Samuelsson sai viimein maiden kaksoiskansalaisuuden. Hän pelasi myös vuoden 1987 Rendez-vous ’87 -otteluparissa NHL-tähtijoukkueessa sen kohdatessa Neuvostoliiton.
Kesäkuussa 2006 hänet nimettiin NHL:n Phoenix Coyotesin apuvalmentajaksi. Aiempaa valmentajakokemusta hänellä on Avon Old Farms School ja Hartford Wolf Pack -joukkueista. Nykyään Samuelsson asuu Arizonan Scottsdalessa, hänen poikansa Philip ja Henrik ovat myös ammattilaisjääkiekkoilijoita.
Marraskuussa 2020 Florida Panthers palkkasi Samuelssonin apuvalmentajaksi.
Hermas

Hermas (toisen vuosisadan alku) on usein apostolisiin isiin luettu "Hermaan Paimen" -nimisen varhaiskristillisen apokalyptisen kirjoituksen kirjoittaja.
Hermaan ja hänen "Paimenensa" ajoituksesta on erilaisia mielipiteitä. Varhaisen ajoituksen kannattajien mukaan Hermas kirjoitti kirjansa tai ainakin osan siitä jo ensimmäisen vuosisadan loppupuolella tai ensimmäisen ja toisen vuosisadan vaihteessa. Viittaus paavi Klemens I:een antaisi olettaa, että kirjoitus olisi kirjoitettu vuosien 88 ja 97 välillä ainakin ensimmäisen kahden näyn osalta. Myös apostoli Paavali lähetti terveisiä roomalaiselle kristitylle Hermaalle (Room. 16:14), mutta vain vähemmistö tutkijoista on seurannut Origeneen mielipidettä siitä, että kyseessä olisi ollut "Paimenen" kirjoittaja.
Kolme antiikin aikaista todistusta, joista yksi esittää olevansa kirjoittajan omalta ajalta, sanovat Hermaan olleen paavi Pius I:n veli. Pius I toimi paavina aikaisintaan vuosina 140–155, mikä täsmää J. B. Lightfootin tarjoamaan ajoitukseen. Todistajat ovat:
Nämä kirjoittajat saattavat kaikki lainata samaa lähdettä, mahdollisesti Hegesipposta (n. 110–180), jonka kadonnut varhaisen kirkon historia tarjosi materiaalia Eusebios Kesarealaiselle. Maininta siitä, että Hermas kirjoitti veljensä piispankaudella, voi olla seurausta siitä, että kirjoittaja löysi juuri paavien luettelosta tiedon siitä, että Hermas oli paavin veli.
"Paimenen" varhaisen ajoituksen tueksi on esitetty, että Hermas saattoi olla Piuksen vanhempi veli ja että Pius oli todennäköisesti jo vanha mies vuonna 140. Näin on mahdollista, että Hermas on voinut olla yli 30-vuotias kun Klemens kuoli ja hän sai ensimmäisen ja toisen näkynsä.
Kenttärovasti

Kenttärovasti on palvelusarvo Puolustusvoimien kirkollisen työn alalla Suomen puolustusvoimissa. Kenttärovastin arvo rinnastetaan maa- ja ilmavoimissa everstiluutnantin ja merivoimissa komentajan arvoon.
Kenttärovastina voi toimia Suomen evankelisluterilaisen kirkon pappi, jolla on pätevyys kirkkoherran virkaan. Koulutukseltaan hän on vähintään ylemmän korkeakoulututkinnon suorittanut, yleensä teologian maisteri. Kenttärovasteja toimii Pääesikunnassa sekä Maavoimien, Merivoimien ja Ilmavoimien esikunnissa sekä maavoimien isoimmissa joukko-osastoissa (Porin-, Karjalan, ja Kainuun prikaatissa) joissa on myös sotilaspastori.
Kenttärovastin alaisuudessa toimivat hänen vastuualueellaan toimivat sotilaspastorit, sotilasdiakonit, varusmiespapit sekä varusmiesdiakonit.
Kirsti Rissanen

Kirsti Kaarina Rissanen (ent. Ahola, o.s. Lahti; s. 18. joulukuuta 1943 Vesilahti) on suomalainen juristi ja virkamies. Hän toimi oikeusministeriön kansliapäällikkönä vuosina 1995–2007.
Rissanen väitteli oikeustieteen tohtoriksi Helsingin yliopistosta vuonna 1979. Hän työskenteli Helsingin yliopiston kauppaoikeuden professorina vuodesta 1987 mutta oli virkavapaalla 1995–2005. Ennen yliopistouraansa Rissanen toimi muun muassa Helvi Sipilän asianajotoimiston avustavana lakimiehenä ja Marimekko Oy:n lakimiehenä. Rissanen ja Thomas Wilhelmsson loivat Helsingin yliopiston yhteydessä toimivan Kansainvälisen talousoikeuden instituutin, jonka johtajana Rissanen oli vuosina 1989–1994. Hän oli myös Valtion yhteiskuntatieteellisen toimikunnan puheenjohtaja vuosina 1992–1994.
Tasavallan presidentti Martti Ahtisaari nimitti sitoutumattoman Rissasen oikeusministeriön kansliapäälliköksi 5. tammikuuta 1995. Hänestä tuli Suomen ensimmäinen naispuolinen kansliapäällikkö.
Sivutoimisesti Rissanen on toiminut Kuluttaja­valitus­lauta­kunnan ja Vakuutus­lauta­kunnan puheenjohtajana, arvopaperikauppakomitean puheenjohtajana vuosina 1986–1989 sekä lukuisten toimikuntien puheenjohtajana ja jäsenenä. Nykyisin Rissanen toimii myös arvopaperiasioita ratkovan Arvopaperilautakunnan riippumattomana puheenjohtajana.
Suomen Lakimiesliitto on myöntänyt Rissaselle K. J. Ståhlberg -mitalin vuonna 2001. Rissanen on ollut Miina Sillanpään Seuran puheenjohtaja vuosina 2011–2017.
Kirsti Rissasen toinen puoliso vuodesta 1970 on asianajaja Pentti Rissanen. Kahdesta avioliitostaan Rissasella on viisi lasta, joista yksi on kuollut.
Kaarlo Ahtiala

Kaarlo Evert Ahtiala (alkujaan Lindh, () oli kouluneuvos ja kansakoulunopettajien järjestötoiminnan alullepanija Suomessa. Hän oli vuosina 1906–1937 päätoimittajana Opettajain Lehdessä. Ahtiala toimi myös useissa kouluasioita käsittelevissä valtion komiteoissa. Ahtialan nimi esiintyy tunnettujen kansalaisten, mm. kolmen myöhemmän presidentin, "vetoomus tasavaltalaisen hallitusmuodon pysyttämisestä" (julkaistu Helsingin Sanomat 27.5.1918)
Makejev (OKB)

Makejev on venäläinen ohjusten suunnittelutoimisto (OKB). 
Se perustettiin joulukuussa 1947 nimellä SKB-385. Sen perustaja ja johtaja oli Viktor Makejev. Vuonna 1965 sen nimi muuttui Koneenrakennuksen suunnittelutoimistoksia (KBM), joka toimi Yleisen koneenrakennuksen ministeriön alaisuudessa.
Makejev valmistaa Venäjän merivoimien sukellusveneiden ballistiset ohjukset.
Muurahaismies

Muurahaismies () on Marvel-kustantamon sarjakuvissa nimitys yhteensä kolmelle eri supersankarille. Alkuperäinen Muurahaismies oli koon muuttamisen mahdollistavan aineen kehittäjä ja nerokas tiedemies Henry ”Hank” Pym. Hank Pymin loivat Stan Lee, Larry Lieber, ja Jack Kirby. Hahmo esiintyi ensi kerran lehden "Tales to Astonishin" numerossa 27 (tammikuu 1962); ensiesiintyminen Muurahaismiehenä tapahtui "Tales to Astonishin" numerossa 35 (syyskuu 1962).
Hahmon fiktiivinen historia.
Vuosien ajan Muurahaismiehenä on toiminut useita henkilöitä, joista suurin osa on tekemisessä Kostajien kanssa.
Henry ”Hank” Pym.
Biofyysikko ja turvallisuusasiantuntija Henry ”Hank” Pym ryhtyi Muurahaismieheksi löydettyään Pymin hiukkaset, joilla pystyy muuttamaan kokoaan. Käyttäessään samalla kypärää, jolla hallita muurahaisia, Pym kutistaa itsensä hyönteisen kokoiseksi tullakseen mysteereitä ratkaisevaksi Muurahaismieheksi. Hän jakoi löytönsä pian tyttöystävänsä, Janet van Dynen kanssa, josta tuli hänen taistelutoverinsa Ampiainen. Kaksikko toimi myös Kostajien perustajajäseninä, taistellen useita vihollisia vastaan, kun Munapäätä tai Pymin omaa luomusta, Ultronia, vastaan.
Vaikka Pym on alkuperäinen Muurahaismies, hän on lisäksi vuosien varrella lukuisia asusteita ja supersankarinimiä, kuten Jättiläinen, Goljatti ja Kimalainen. Pymin käyttäessä muita supersankarinimiä, hänen seuraajansa ovat kantaneet Muurahaismiehen titteliä.
Scott Lang.
Scott Lang on entinen varas ja elektroniikkanero, joka varasti Pymin Muurahaismies-asun pelastaakseen sydänsairaan tyttärensä Cassien. Päättäessään lopettaa varastamisen, hän ryhtyy Pymin rohkaisemana tämän seuraajaksi Muurahaismiehenä. Hän on toiminut myös Ihmenelosten konsultoivana jäsenenä ja hänestä tuli vain vähän aikaa sitten Kostajien täysiaikainen jäsen. Jonkin aikaa hän tapaili Jessica Jonesia. Myöhemmin Purppuranoita, Vision ja Haukansilmä tappoivat hänet sarjakuvassa "Avengers Disassembled", ja hänen tyttärensä Cassie Lang toimi Nuorten Kostajien jäsenenä. Scott heräsi henkiin vuonna 2011 minisarjassa "The Children's Crusade", mutta hän menetti tyttärensä tämän uhratessa itsensä pysäyttääkseen superlautuneen Tohtori Doomin. Cassie heräsi myöhemmin henkiin sarjakuvassa "AXIS".
Eric O’Grady.
Eric O'Grady on uusin Muurahaismiehen identiteettiä käyttänyt sankari. Hän oli alemman tason YPKVV:n agentti, joka saa Muurahaismiehen asun käsiinsä YPKVV:n tukikohdassa. Hän oli hyvin vähämoraalinen ja oli valmis valehtelemaan, huijaamaan, varastamaan ja manipuloimaan päästäkseen eteenpäin elämässään. Hän varasti puvun itsekkäitä tarkoituksiaan varten, johon kuului naisten vietteleminen "supersankarin" statuksella sekä muiden nöyryyttäminen ja kiduttaminen. Hänen uransa jäi kuitenkin lyhyeksi, sillä hän liittyi ensin Kostajiin sarjakuvassa "Avengers: The Initiative", myöhemmin Ukonnuoliin ja lopulta Salattuihin Kostajiin. Viimeisimmän ryhmän jäsenenä hän kuoli traagisesti suojelessaan erästä lasta Isäksi kutsutulta viholliselta.
Korkeimman olennon palvonta

Korkein olento () oli Maximilien Robespierren käsittämä jumalhahmo, jolla korvattiin Jacques Hébertin käsittämä Järjen palvonta. Korkeimman Olennon kultista tuli Ranskan virallinen valtionuskonto kansalliskokouksen päätöksellä 7. toukokuuta 1794.
Palvontamenot olivat vahvasti kristillis- tai juutalaisvaikutteiset. Kolminaisuuden tunnus, muun muassa kolmikulmainen ”Kaikkinäkevä silmä” esiintyi erilaisina muunnelmina. Itse jumalhahmo oli kuitenkin kaukainen, epämääräinen ja välinpitämätön. Käsite ”Korkein Olento” oli peräisin valistusajan uskonnonfilosofiasta. Sillä haluttiin korvata termi ”Jumala”, jota pidettiin liian juutalais-kristillisenä ja vääriä mielikuvia luovana. Korkeimpaan Olentoon liitettiin runsaasti rationalistisia piirteitä. Korkeimman Olento ymmärrettiin deistisesti. Se miellettiin siis maailman luojaksi, joka maailman luotuaan ei enää puuttunut sen tapahtumiin. Korkeimman Olennon katsottiin luoneen maailmaa hallitsevat ja sääntelevät luonnonlait, jotka takasivat maailman pysyvyyden. Puuttumalla luonnonlakeihin Korkein Olento olisi toiminut ikään kuin omaa persoonaansa vastaan. Korkeimman olennon palvontaan liittyi myös ajatus ihmissielun kuolemattomuudesta ja jokaisen ihmisen arvosta.
Korkeinta Olentoa ei milloinkaan määritelty uskonnonfilosofisesti tämän tarkemmin, eikä Korkeimman Olennon palvontaan liittynyt myöskään dogmatiikan kehittämistä.
Korkeimman Olennon kultti alkoi pikkutarkasti suunnitellulla juhlalla 8. kesäkuuta 1794. Maximilien Robespierre puhui kansalle Tuileries’n palatsin edustalla, minkä jälkeen hän sytytti rovion, jolla ateismia kuvannut patsas poltettiin. Patsaan sisältä paljastui toinen hahmo, Järki. Samana päivänä vietettiin suuri uskonnollinen kansanjuhla Mars-kentällä. Kansa saapui kentälle kulkueena Robespierren johdolla, ja musiikkiesitysten jälkeen kentälle istutettiin vapaudenpuu ja paljastettiin Korkeinta Olentoa ylistänyt patsas. Kansa myös vannoi uskollisuutta Korkeimmalle Olennolle. Menoihin kuului, että huomattavimmat osanottajat kantoivat vallankumouksen trikolorivärejä mukailevia sinisistä ruiskukista, valkeista viljantähkistä ja punaisista ruusuista tehtyjä kukkavihkoja osana seremoniaa. Pääsyliputkin kultin tilaisuuksiin olivat kolmion muotoisia, ja niitä on säilynyt runsaasti.
Toisin kuin Järjen palvonta, johon kuului runsaasti eroottisia seremonioita, tämä uusi kultti oli hyvin siveellinen; itse asiassa moraalisesti se oli paikoitellen jopa tiukempi kuin jotkin kristinuskon lahkot.
Jälkikäteen on arveltu, että kansalaisten haluttomuus palvoa uutta jumalaa, ja Robespierren itse itselleen luoma keskeinen rooli tässä, olivat osasyitä hänen suosionsa laskulleen. Robespierren kuoltua kansalliskokous lopetti Korkeimman Olennon palvonnan syksyllä 1794. Napoleon käytti sen rippeitä hyväkseen palauttaessaan vallankumouksen vainoaman katolisuuden Ranskaan.
Mikko Goes to Heaven

MGtH eli Mikko Goes to Heaven on suomalainen gospel-yhtye, joka on perustettu vuonna 1997. Yhtye on tehnyt kiertueita myös Japanissa, Brasiliassa, Italiassa, Venäjällä, Ruotsissa ja Etu-Aasiassa. Yhdestätoista julkaistusta albumista seitsemän on suomeksi, kolme on japaninkielisiä ja yksi portugalinkielinen. 
Perinteisten bändisoittimien lisäksi mukana soi sello, joka on olennainen osa yhtyeen äänimaisemaa. Rock-, pop- ja etnovaikutteet, ajoittaiset metalliset riffit, sekä melodisuus ovat tunnusomaista musiikille. Yhtyeen mukaan sen kappaleiden tekstit puhuvat ihmisen ja Jumalan kohtaamisesta. 
MGtH-duo.
Mikko Nikula ja Sami S. Asp muodostavat lauluun ja ilmeikkääseen kitaransoittoon perustuvan gospelduon. Duo esittää pääasiassa omia laulujaan, joista suurin osa kuuluu myös MGtH-bändin ohjelmistoon. Tyyliltään sen laulut ovat folksävyistä gospelpoppia. Duon suomenkielinen pitkäsoitto "Mestariteoksia – MGtH-duon kootut 1997-2012" ilmestyi marraskuussa 2012.
Aleksei Isajev

Aleksei Mihailovitš Isajev (, 24. lokakuuta 1908 Pietari – 10. kesäkuuta 1971 Moskova) oli neuvostoliittolainen raketti-insinööri.
Aleksei Isajev alkoi toimintansa Leonid Duškinin alaisuudessa toisen maailmansodan aikana. Tuolloin suunnittelun tavoite oli rakettimoottoria käyttävä torjuntahävittäjälentokone. Koelentokone Bereznjak-Isajev BI-1 lensi 12 kertaa vuosina 1942–1945.
Vuonna 1944 hän perusti oman suunnittelutoimistonsa (OKB), jonka tavoite oli kehittää nestemäistä ajoainetta käyttäviä rakettimoottoreita. Valentin Gluško huomasi Isajevin rakettimoottoreiden kehittyneisyyden verrattuna Saksan V-2-ohjuksen raskaaseen moottoriin. Moottorin polttokammion rakenne keveni ja yksinkertaistui. 
Isajev on kuitenkin tunnettu pienemmistä rakettimoottoreistaan. Vuonna 1951 hänen moottorinsa oli R-11 (Scud) ohjuksen ydin. Isajev suunnitteli KDU-414-radankorjausmoottorin Neuvostoliiton planeettaluotaimiin (Venera-1 - Venera-8, Mars 1) ja KTDU-425-moottorin uudempiin kuuluotaimiin (Luna -luotaimet).
Isajev oli Neuvostoliiton tiedeakatemian kirjeenvaihtajajäsen. 
Isajevin mukaan on nimetty kraatteri Kuun pinnalta vuonna 1976.
Kukkolankoski

Kukkolankoski () on Tornionjoessa Suomen ja Ruotsin rajalla sijaitseva noin 3,5 kilometriä pitkä koski, jonka pudotuskorkeus on 14 metriä. Se on Suomen pisin vapaana virtaava koski. Kukkolankosken Suomen puoleisella rannalla on Tornioon kuuluva Kukkolan kylä ja Ruotsin puolella Haaparannan Kukkolan kylä. Tornion keskustaan Kukkolankoskelta on matkaa noin 14 kilometriä. 
Suomen puolella sijaitseva Kukkolankosken kalakenttä on vuosisatoja vanha siian ja lohen kalastuspaikka. Alue on suosittu matkailukohde, jossa on muun muassa alkuperäisellä paikallaan säilyneitä hirsisiä kalastusaittoja. Rannalla on myös kuvanveistäjä Ensio Seppäsen vuonna 1961 paljastettu "Lauttamies-patsas". Kukkolankosken kalakenttä kuuluu Museoviraston luokittelemiin valtakunnallisesti merkittäviin rakennettuihin kulttuuriympäristöihin.
Kalastus.
Kylän tärkeä elinkeino ennen aikaan oli kalastus. Kalastusoikeudet oli jaettu ja jaetaan edelleen maanomistuksen perusteella taloittain. Kukkolassa kehittyi oma siian pyyntitekniikka, ns. lippoaminen. On arveltu, että siian lippoaminen on aloitettu jo 1200-luvulla, kun kosken rantoja alettiin asuttaa. 
Kesä on siian lippouksen aikaa, ja pyyntöoikeudet omistavat talot jakavat siikasaaliin joka ilta. Siiasta valmistettu varrassiika on Kukkolankosken oma herkku. Kosken rannalla olevissa aitoissa voi seurata käsitöiden valmistusta ja korkeatasoista hopeantaontaa. Syksy on pyhitetty nahkiaisen pyynnille. Iltojen pimetessä nahkiaiset ilmestyvät koskeen. Niitä pyydetään merroilla kivien välistä. Talvella koskesta pyydetään merroilla madetta eli matikkaa. Talviöinä, kun koski höyryää kylmyydessä, mateet alkavat liikkua. Matikan pyynti päättyy huhtikuun puolivälissä, jolloin koskella alkaa rauhallinen kevätkausi. Sitä kestää toukokuun loppupuolelle, jolloin siian lippoaminen aloitetaan jälleen.
Turunmaa

Turunmaa () on nimitys, jota nykyään käytetään Varsinais-Suomen ruotsinkielisten rannikkopitäjien yhteisenä nimenä. Nimi esiintyy virallisesti Turunmaan seutukunnan nimessä, mutta seutukunnan virallisen alueen ohella ruotsinkieliset lukevat Turunmaahan myös vanhastaan osittain ruotsinkielisen Särkisalon, joka osana Saloa nykyään kuuluu Salon seutukuntaan. Nimen "Åboland" tässä merkityksessä loi 1900-luvun alussa filologi ja kirjailija Hugo Ekhammar vanhemman suomenkielisen nimen "Turunmaa" pohjalta. 
Aiemmin suomenkielistä nimeä "Turunmaa" käytettiin nykyään Varsinais-Suomeksi kutsutun Suomen lounaisen osan nimityksenä ja sittemmin se on ollut käytössä myös Turun seudulla toimivien yritysten tai muitten organisaatioiden nimissä. Myöhemmin nimi on ruotsinkielisen "Åboland"-nimen vaikutuksesta yleistynyt tarkoittamaan lähinnä vain Turun saariston ruotsinkielisiä kuntia, joista myös on käytetty nimitystä Turunmaan saaristo erotuksena laajemmasta, myös vanhastaan suomenkielisiä alueita kattavasta Turun saaristosta. 
Nimen vanha merkitys näkyy vielä Ruotsin valtakunnan 1700-luvun saaristolaivaston sotalaivatyypin nimessä Turunmaa (). Samoin se on esiintynyt sanomalehtien nimissä kuten vuosina 1923–1953 Turussa ilmestynyt, Maalaisliiton maakunnallinen äänenkannattaja "Turunmaa" ja Paimion seudulla vuosina 1924–1925 ilmestynyt "Turunmaan kunnallislehti" (vuodesta 1925 "Kunnallislehti").
Turunmaalla puhuttua ruotsin kielen murretta kutsutaan turunmaanruotsiksi (ruots. "åboländska"). Turunmaanruotsi jakautuu edelleen nykyisen Paraisten alueella puhuttuihin länsimurteiseen, sekä Kemiönsaarella ja Särkisalossa puhuttuihin itämurteiseen.
Kunnat.
Nykyisin Turunmaahan kuuluviksi kunniksi lasketaan:
Vuonna 1965 alueen kuntia olivat:
Walther Hermann Nernst

Walter Hermann Nernst (s. 25. kesäkuuta 1864 Briesen, Länsi-Preussi – k. 18. marraskuuta 1941 Berliini, Saksa) oli saksalainen kemisti, joka oli yksi modernin fysikaalisen kemian alan kehittäjistä. Nernst oli osallistui sähkökemian, termodynamiikan, kiinteän olomuodon kemian ja valokemian tutkimukseen. Hän esitti ensimmäisenä muun muassa Nernstin yhtälön. Vuonna 1920 hänelle myönnettiin Nobelin kemianpalkinto termodynamiikkaan liittyvästä työstään. Hän sai elämänsä aikana Nobel palkinnon lisäksi Franklin mitalin vuonna 1928.
Nernst kehitti teoreeman aineen käyttäytymisestä lämpötilan lähestyessä absoluuttista nollapistettä vuonna 1906. Teoreema tunnetaan nykyään termodynamiikan kolmantena pääsääntönä. Tieteen lisäksi teoreemasta oli heti hyötyä myös teollisuudelle, muun muassa ammoniakin valmistuksessa.
RS-485

ANSI TIA/EIA-485 eli RS-485 (tai RS485) on standardi differentiaaliselle eli balansoidulle sarjaliikenneväylälle, johon voi liittyä useita väylälaitteita samanaikaisesti. ANSI viittaa standardiorganisaatioon, TIA/EIA ja RS tulevat englanninkielisistä sanoista "Telecommunications Industry Association" / "Electronic Industries Alliance" ja "Recommended Standard". RS-485:ttä käytetään teollisuuden mittaus- ja ohjaussovelluksissa ja muissa automaatiojärjestelmissä, joissa väylälaitteiden etäisyydet ovat melko suuria (enimmillään suositellaan 4 000 jalkaa eli noin 1 200 metriä), tarvittavat siirtonopeudet suuria (enimmillään kymmeniä megabittejä sekunnissa) tai ympäristö häiriöinen. 
Kolmijohtimisessa (kierretty parikaapeli ja referenssitaso) RS-485-väylässä liikennöinti tapahtuu vuorosuuntaisesti, koska ainoastaan yksi väylälaite voi lähettää kerrallaan. Data kulkee tällöin parikaapeliväylällä ja vastaanottopäässä tulevaa dataa verrataan kolmannen linjan jännitearvoihin. Viisijohtimisessa RS-485-väylässä liikennöinti voi tapahtua kaksisuuntaisesti.
RS-485 määrittelee pelkästään väylän sähköiset ominaisuudet eli fyysisen kerroksen, toisin kuin RS-232. Differentiaalisen signaloinnin ja kierretyn parikaapelin ansiosta yhteismuotoiset häiriöt kumoutuvat liikennöintipiirissä. Tyypillisesti RS-485-väylän jännitetaso on välillä −7 V... +12 V ja väylälinja terminoidaan 120 ohmin vastuksin, jotka on sijoitettu väylän molempiin päihin.
Muun muassa Modbus- ja Profibus-kenttäväylissä käytetään yleensä RS-485:ää fyysisenä kerroksena.
ANSI TIA/EIA-422 (RS-422) -liityntä muistuttaa RS-485-liityntää, mutta RS-422-väylässä voi olla vain yksi lähetin kummankin suuntaisessa väylässä. Laitteita voi RS-422-väylässä olla enintään kymmenen.
Gnoomi

Gnoomi (, ) on pieni tai hyvin pieni uskomusolento eurooppalaisessa uskomusperinteessä. Gnoomit asuvat monien käsitysten mukaan maan alla. Suositun käsityksen mukaan gnoomilla on suippolakki ja suuri nenä.
Gnoomia voidaan kutsua suomeksi myös tontuksi, maahiseksi tai haltijaksi, tosin nämä ovat vain likimääräisiä nimityksiä. Suomalaisen kansanperinteen tontut ovat usein pihapiirin, rakennusten ja maa-omistuksen vartijaolentoja, ja haltijoilla viitataan monenlaisiin henkiolentoihin.
Gnoomeista ovat kirjoittaneet myös Paracelsus ja Rudolf Steiner.
Luettelo tunnetuista epileptikoista

Tämä on luettelo tunnetuista epileptikoista.
Taffel

Taffel on Orkla Suomen valmistama perunalastumerkki. Taffel-sipsejä valmistetaan enimmäkseen Suomessa Ahvenanmaalla, ja se oli tehtaansa ensimmäinen tuote. Taffel-tuotemerkillä myydään myös dippikastikkeita, ranskalaisia perunoita, popcorneja sekä pähkinäsekoituksia. "Markkinointi &amp; Mainonta" -lehden ja Taloustutkimuksen teettämässä tutkimuksessa Taffel oli vuoden 2015 arvostetuin sipsibrändi.
Historia.
Ab Chips Oy Ltd:n perustamisasiakirjat allekirjoitettiin vuonna 1969. Vuonna 1973 Taffelin tehtaalla työskenteli 31 henkilöä. Alun perin sipsipussi painoi 75 grammaa. Tehtaalla otettiin käyttöön alumiinipussit. Juustosnacks lanseerattiin 1980-luvulla.
Vuonna 1987 Taffelin toiseksi suurin omistaja De Danske Spritfabrikker suunnitteli myyvänsä osakkeensa Fazerille, joka oli tuolloin Taffelin suurin omistaja. De Danske Spritfabrikker päätyi kuitenkin myymään osakkeet ahvenanmaalaisille.
Vuonna 1991 Norjalainen Orkla osti kymmenesosan yhtiöstä. Vuonna 1995 Taffel toi markkinoille Kartanon perunalastut.
Vuonna 2000 Ab Chips Oy Ltd ja Orkla perustivat yhdessä Scandinavian Snack Companyn. Yritys on suurin perunalastujen tuottaja Pohjoismaissa: se valmistaa vuodessa 90 000 tonnia snacks-tuotteita. Orkla ilmoitti vuonna 2005 ostavansa koko yrityksen osakekannan.
Alkuvuonna 2016 Orkla ilmoitti koko Ahvenanmaan-tehtaan henkilöstöä koskevista yt-neuvotteluista ja kertoi harkitsevansa Taffelin tehtaan sulkemista. Myöhemmin päätettiin jatkaa tuotantoa Ahvenanmaalla. Vuonna 2019 tehdas voitti Orklan sisäisen kehityspalkinnon.
Kanazawa

Kanazawa () on Ishikawan prefektuurin pääkaupunki Japanissa. Kaupungissa on 464 303 asukasta (2014). Se on valittu yhdeksi Japanin ydinkaupungeista.
Maantiede.
Kanazawa sijaitsee Japaninmeren rannalla ja sitä reunustavat Japanin alpit, Hakusanin kansallispuisto sekä Noton niemimaan kansallispuisto. Kaupunki itsessään on Sai- ja Asano-jokien välissä ja sen pinta-ala on 468,22 km².
Ilmasto.
Kanazawan ilmasto on lauhkea, mutta sateinen. Kaupungin keskilämpötilat ovat lähes vastaavanlaiset Tokion kanssa, joskin hiemat kylmemmät. Keskilämpötila tammikuussa ont noin 4 °C, huhtikuussa 15 °C, heinä-elokuussa 25 °C, 15 °C lokakuussa ja 5 °C joulukuussa. Alin mitattu lämpötila kaupungissa oli -2,3 °C (2002) ja korkein lämpötila 37,5 °C (2002). Kaupunki on suhteellisen kostea, sillä ilman kosteusprosentti on keskimäärin 73 ja kaupungissa on vuodessa keskimäärin 178 sateista päivää. Sademäärät ovat suurimpia syksyllä ja talvella; yli 250 mm vettä kuussa marraskuusta tammikuuhun.
Koulutus.
Yliopistot:
Nyrok Dolls

Nyrok Dolls on Mauri Kunnaksen perustama yhtye. Yhtyeen perustamishetkenä voidaan pitää Kustannusosakeyhtiö Otavan pikkujouluja vuonna 2004, jolloin Kunnas yritti saada lähes jokaista vastaantulijaa mukaan yhtyehankkeeseensa. Ensimmäisinä mukaan lähtivät Pasi Heikura ja Juba Tuomola. Ennen juhlia Kunnas oli jo esittänyt ajatuksen yhtyeen perustamisesta Henkka Hyppöselle ja Arto Nybergille.
Alkuperäinen Nyrok Dolls on yhtye Mauri Kunnaksen tekemässä "Nyrok City" -sarjakuvassa. Nimi on väännös yhtyeestä New York Dolls. Yhtyeen nimi otettiin käyttöön Pasi Heikuran aloitteesta, Kunnaksen alkuvastustuksen jälkeen. Nyrok Dollsien managerina toimii Otavan toimitusjohtaja Pasi Vainio.
Historia.
Ensimmäiset harjoitukset yhtye järjesti tammikuussa 2005 kokoonpanolla Arto Nyberg, Juba Tuomola, Pasi Heikura ja Mauri Kunnas. Myöhemmin yhtyeessä ovat olleet mukana Kjell Westö, Aku Syrjä, Henri Hyppönen, Tiina Nopola, Sinikka Nopola ja Silja Sillanpää. Ensimmäinen julkinen esiintyminen Nyrok Dollsilla oli kesän 2005 lopussa. 
Kokoonpano.
Lokakuussa 2007 Kårenilla Turussa yhtye esiintyi kokoonpanossa:
Marraskuussa 2023 yhtye esiintyi Jyväskylän Popparissa seuraavalla kokoonpanolla:
Kinkkuelämää

Kinkkuelämää on Nyrok Dollsin esikoisalbumi, joka julkaistiin 20. marraskuuta 2006. Levyn tuotolla tuettiin Pelastakaa Lapset ry:n toimintaa lasten hyvinvoinnin puolesta.
Jennison Heaton

Jennison Heaton (16. huhtikuuta 1904 New Haven, Connecticut – 6. elokuuta 1971 Burlingame, Kalifornia) oli yhdysvaltalainen skeleton- ja rattikelkkailija.
Heaton voitti St. Moritzin talviolympialaisissa 1928 kultaa skeletonissa ennen veljeään John Heatonia, joka sijoittui kilpailussa toiseksi. Heaton voitti samoissa kisoissa hopeaa rattikelkkailun viisihenkisissä kelkoissa, Yhdysvaltojen ykkösjoukkueessa. Maan kakkosjoukkue voitti lajissa olympiakultaa.
Brighton Beach

 
Brighton Beach on Yhdysvalloissa, New Yorkin Etelä-Brooklynissa sijaitseva kaupunginosa. Kaupunginosa on tullut 1970-luvulta lähtien tunnetuksi tiiviinä, entisestä Neuvostoliitosta (etenkin Ukrainasta ja Venäjältä) tulleiden maahanmuuttajien asutuskeskuksena. Kaupunginosan asukasluku on noin 350 000.
Kaupunginosa tunnetaan ravintoloistaan, kahviloistaan ja konserttisaleistaan. Niiden lisäksi siellä sijaitsee monia kulttuuri- ja sivistysseuroja. New Yorkissa Brighton Beachilla on kaikkein kattavin venäjänkielinen palvelujärjestelmä radioasemineen, tv-studioineen, kouluineen ja lastentarhoineen.
Vaikka varakkaimmat Brighton Beachin asukkaat muuttavatkin alueelta New Yorkin, Los Angelesin ja Miamin ylellisiin esikaupunkeihin, Brighton Beach on edelleen suosituin asutuskeskus venäjänkielisten maahanmuuttajien keskuudessa. Alue on suosittu matkailukohde.
Kuudennusmies

Kuudennusmies () ja joissain Suomen pitäjissä myös "seurakunnan vanhin", "kyläntarkastaja" tai "kinkeri"- eli "yökuntamies" oli Suomessa toiminut monipuolisia tehtäviä varten valittu seurakunnan luottamusmies.
Valinta.
Varhaisimmat maininnat kuudennusmiehistä ovat Kustaa Vaasan ajoilta, mutta varsinaisesti instituutiosta on runsaasti mainintoja 1600-luvulta lähtien. Pitäjänkokouksessa, kirkonkokouksessa, jonka paikkana oli yleensä kirkkohuone ja aika jumalanpalveluksen jälkeen, kirkkoherra ja pitäjäläiset valitsivat yhdessä kirkkopitäjän kuudennusmiehet, joita oli aina useampi samanaikaisesti tehtäviään hoitamassa. On myös mainintoja, että pitäjäläiset olivat valinneet kuudennusmiehet käräjillä, mutta tämä on ollut varmaankin poikkeus säännöstä. Kuudennusmiehet valittiin yleensä kinkerikunnittain, eli edustettuina olivat pitäjien eri osat. 1800-luvulla kuudennusmiesten tehtävät siirtyivät seurakuntien kirkkoneuvostoille.
Tehtävät.
Aluksi kuudennusmiesten tehtävänä oli edustaa omaa kulmakuntaansa kirkollisessa itsehallinnossa, ja toisaalta heidän tuli huolehtia siitä, että heidän oman alueensa asukkaat suorittivat yhteiset velvollisuutensa, elivät Herran nuhteessa ja tottelivat annettuja käskyjä. Keskeistä oli myös huolehtiminen papiston kymmenysten ja verojen maksamisesta. Kuudennusmiesten tehtävät muuttuivat kuitenkin ajan myötä enemmän maallista hallintoa, lähinnä kunnanhallintoa, vastaaviksi.
Kuudennusmiesten tuli siksi kantaa myös kirkollisista rikkomuksista langetetut sakot, he toimeenpanivat ulosottoja, ja heillä oli joskus jopa oikeus maan pakkolunastukseen, jos ja kun yleinen etu pakkolunastusta edellytti. 
Kuudennusmiesten tehtävien monipuolisuutta kuvaa se, että heidän piti ilmoittaa papistolle, jos heidän alueelleen pitäjässä oli ilmaantunut tarttuvia tauteja, ja he toimittivat sairaanhoitoa tarvitsevat seurakuntalaiset hospitaaleihin. Lisäksi viranomaiset kääntyivät kuudennusmiesten puoleen, kun he tarvitsivat tietoja pitäjän väestöstä ja sen asemasta.
Tärkeä tehtävä oli myös kirkonarkun avaimen säilyttäminen, sillä yhdelle kuudennusmiehistä lankesi tämä tehtävä. Kaksi muuta avainta oli kirkkoherran ja kirkonisännän hallussa.
Rakennustöiden ja moraalin valvoja.
Seurakunnat olivat suuria rakennuttajia, sillä kirkot, kappelit ja pappilat olivat merkittäviä rakennuskohteita. Kuudennusmiesten tehtävä oli näissäkin hankkeissa hyvin keskeinen, sillä he kutsuivat talonpojat koolle kirkkoon ja jakoivat jokaiselle työosuuden, ja he myös valvoivat oman alueensa töiden suorittamista osuuksien mukaisesti. 
Omassa kinkerikunnassaan kuudennusmies oli yleinen hyvien tapojen ja moraalin vartija; hän siis valvoi yleensä kyläläisten elämää. Heidän tehtävänään oli myös valvoa kyläläisten kirkossakäyntiä, varsinkin suurina juhlapyhinä. He myös järjestivät kyläläisten kellonsoittovuorot ja valvoivat tehtävän suorittamista.
Ennen uuden kunnallislaitoksen syntyä 1860-luvulla kuudennusmiehillä oli siis paljon maallisia tehtäviä. Kuudennusmiehiksi valittiin usein vakavaraisia ja vaikutusvaltaisia seurakunnan jäseniä. Yhdessä kirkonisännän kanssa kuudennusmiehet muodostivat eräänlaisen kunnanvaltuuston.
Immortus

Immortus on Marvel-kustantamon sarjakuvissa esiintyvä aikamatkailija. Hän on Kang Valloittajan, faarao Rama-Tutin sekä Rautapojan tulevaisuuden minä, joka luopui aggressiivisesta valloitusesta ja valitsi rauhallisen yksinolon ja ajan tutkiskelun. Immortus esiintyi ensimmäisen kerran "Avengers"-lehden numerossa 10 (1964). Hahmon loivat Stan Lee ja Jack Kirby.
Historia.
Jossain vaiheessa omaa aikavirtaansa Kang Valloittaja kyllästyi jatkuviin taisteluihin sekä poikansa Marcuksen ja vaimonsa Ravonnan menetykseen. Tämä Kang otti vastaan Aikavartijoiden tarjouksen auttaa aikavirtojen huolenpidossa niiden valloittamisen sijaan. Hän hyväksyi kohtalonsa ja otti itselleen uuden nimen: Immortus.
Immortus ajautui kuitenkin uudelleen konfliktiin Kostajien kanssa usuttaessaan Avaruusaaveen näiden kimppuun. Muodonmuutosvoimainen olento aiheutti paljon epäsopua Kostajien keskuudessa, ja tapahtumien johdosta Hulk jätti ryhmän. Immortus oli osittain vastuussa Visionin luomisesta. Juuri Immortus nimittäin loi kopion Ihmissoihdun vanhasta kehosta, josta pahansuopa Ultron sitten loi Visionin. Immortus manipuloi myöhemmin Rautamiehen järjiltään ja käänsi tämän Kostajia vastaan. Tapahtumasarjan päätteeksi Rautamies kuoli, mutta Franklin Richards herätti tämän myöhemmin henkiin.
Immortus ajautui konfliktiin myös aiempien inkarnaatioidensa kanssa, joilla oli vaikeuksia ymmärtää Immortuksen suunnitelmien laajuus. Kangien yhteenottoja Immortuksen kanssa kutsuttiin Kohtalosodiksi.
Voimat ja varusteet.
Immortus on erittäin älykäs tiedemies ja ikääntyy huomattavasti hitaammin mitä keskiverto ihminen (joidenkin lähteiden mukaan Immortus on täysin kuolematon ja on olemassa yhtä kauan mitä aikakin universumissa). Hän on kokenut aikamatkailija ja ymmärtää aikaa tarpeeksi hyvin manipuloidakseen sen kulkua haluamaansa suuntaan. Immortuksella on laaja tietämys tulevaisuuden teknologioista ja hän kykenee hyödyntämään sitä.
Hän voi suorittaa teleportaation niin halutessaan, luultavasti käyttäen apunaan teknologiaansa. Hän on erään kerran muuttanut elävän olennon protoplasmaksi ja jälleen takaisin kokonaisuudeksi myöhemmin. Varsinkin Limbossa, valtakunnassaan hän kykenee muokkaamaan ajan suhteellista nopeutta toisten olentojen ympärillä, muuttamaan menneisyyden tapahtumia tai muuttamaan ajan pituutta joka on kulunut kahden tapahtuman välillä.
Limbo heijastelee täysin Immortuksen mielialoja ja näyttäytyy miltei aina erilaisena. Immortus kykenee myös muokkaamaan mystistäkin alkuperää olevia loitsuja Limbossa, kuten Thorin vasaran lumoukset.
Immortus on mestaristrategikko ja manipuloija. Vaikka jotkin hänen rinnakkaisaikavirtailmentymistään ovat olleet mestarillisia lähitaistelijoita, Immortus itse ei mielellään antaudu fyysiseen taisteluun. Hän käyttää mielellään kätyreitään tai teknologista etuaan lähitaisteluissa. Immortus kykeneekin kutsumaan menneisyyden tai rinnakkaistodellisuuksien sotureita toteuttamaan tahtonsa ja taistelemaan puolestaan.
Immortus omaa myös voimakkaan Ikuisuuskristallin, jolla hänen tiedetään lopettaneen kokonaisten aikavirtojen olemassaolon.
Islannin yliopisto

Islannin yliopisto () on Reykjavíkissä sijaitseva valtionyliopisto, joka on perustettu vuonna 1911. Se on Islannin vanhin ja merkittävin korkeakoulu.
Yliopistossa ovat seuraavat tiedekunnat ja laitokset:
Joulukuussa 1994 yleisölle avattu Islannin kansallis- ja yliopistokirjasto sijaitsee Islannin yliopiston kampusalueella. 
Islannissa on toinen yliopisto Akureyrissa.
Putlaus

Putlaus (engl. "puddling") on Henry Cortin 1784 kehittämä mellotusmenetelmä, jolla takkiraudasta valmistetaan keittoterästä. Putlausta pidetään Siemens-Martin -prosessin edeltäjänä, ja se oli ensimmäinen tapa tuottaa teollisesti terästä.
Prosessi.
Putlaus tapahtuu oheisen kuvan kaltaisessa hematiitilla vuoratussa putlausuunissa. Sen pohjalle lasketaan masuunista takkirautaa, jota hämmennetään rautakangen avulla. Seokseen sekoitetaan rautamalmia, kuten hematiittia, sekä kalkkia. Samanaikaisesti vasemmassa laidassa olevassa palokammiossa poltetaan liekkiä (usein kivihiiltä tai koksia), ja palokaasut johdetaan seoksen yli; panos ja polttoaine eivät joudu kosketuksiin toistensa kanssa. Tällöin seoksen lämpötila nousee noin 1 500 °C tienoille, ja seos pysyy sulana. Putlauspanokseen voidaan lisätä myös romua lämpökuorman tasapainottamiseksi. Ympäristö on voimakkaasti hapettava, ja rautamalmin ja kalkkikiven oksidit polttavat takkiraudassa olevan ylijäämähiilen pois. Kalkkikivi muodostaa rikin ja fosforin kanssa kuonaa, joka voidaan erottaa panoksesta. Putlauksella saadaan aikaan keittoterästä, ja tyypillinen panoskoko on noin 300 kg. Putlattaessa seoksen sulamispiste kohoaa hiilen palaessa jatkuvasti, ja seoksen saavuttaessa puuromaisen viskositeetin teräs on valmista. Teräs laskettiin noin 40 kg kokoisiksi kuuliksi, jotka edelleen taottiin ja valssattiin lopputuotteiksi.
Ongelmat.
Putlaus oli ennen Bessemer-prosessia ainoa teollinen tapa tuottaa terästä. Sen pullonkaulana oli skaalattavuus: putlausuunin kokoa ei voitu kasvattaa, vaan ainoa tapa kapasiteetin lisäämiseen oli rakentaa uusia putlausuuneja. Putlausuuni ei myöskään kyennyt tuottamaan riittävän korkeaa lämpötilaa teräksen pitämiseksi sulassa faasissa. Vasta Siemens-Martin -prosessin keksiminen ratkaisi skaalaus- ja sulatusongelman.
Tristan-sointu

Tristan-sointu on nuottien F, H, Dis ja Gis muodostama sointu tai laajemmin mikä tahansa sointu, joka muodostuu samoista intervalleista. Soinnun nimi tulee Richard Wagnerin Tristan ja Isolde-oopperasta, jonka ensimmäinen sointu Tristan-sointu on. Se esiintyy myös alkusoiton tahdeissa 6, 10 ja 12, useita kertoja myöhemmin oopperan kuluessa ja myös viimeisen näytöksen alussa. Vaikka sointu on esiintynyt aikaisemmin muun muassa Guillaume de Machautin, Carlo Gesualdon, Johann Sebastian Bachin ja Ludwig van Beethovenin teoksissa, Wagner korosti soinnun merkitystä kirjoittamalla sille pitkän aika-arvon ja antamalla soinnun purkautua kromaattisesti. Arnold Schönberg piti Tristan-sointua alkusykäyksenä atonaalisen musiikin kehittymiselle.
Ilovaarirock

Ilovaari (vuoteen 2017 saakka Ilovaarirock) on Joensuussa joka kesä, heinäkuun toisena viikonloppuna järjestettävä nostalgiahenkinen rocktapahtuma. Se pidetään keskellä Joensuuta Ilosaaressa eli Ilosaarirockin alkuperäisellä pitopaikalla.
Ilovaarirock sai alkunsa vuonna 1996 pidettyjen Ilosaarirockin 25-vuotisjuhlien jälkeen.
Ilovaarirockin järjesti vuoteen 2017 saakka Grand Old Rockers of Joensuu eli GOR, joka kertoi nettisivuilla vuoden 1996 tapahtumasta: ”Paikan päällä juhli noin 3 000 vanhan rockin diggailijaa, muistelemassa ainakin menneitä. Jo tuona ensimmäisenä IloVaari-kesänä paikallaolijat myönsivät tunnelman olleen kuin luokkakokouksessa. Siitä lähtien järjestäjät ovat pyrkineet luomaan omintakeisen ja tunnelmaltaan välittömän, nostalgiahenkisen rocktapahtuman.” Vuodesta 2018 lähtien Ilovaarin on järjestänyt ravintola Kerubi.
Ilovaarirock on ollut loppuunmyyty jo useana kesänä. Tapahtumaan liittyy klubikonsertteja Joensuun ravintoloissa.
Aatos Ojala

Kauko Aatos Ojala (6. tammikuuta 1919 Seinäjoki – 9. huhtikuuta 1987 Jyväskylä) oli suomalainen kirjallisuudentutkija. 
Henkilöhistoria.
Aatos Ojalan vanhemmat olivat rovasti Emil Oskar Ojala ja Elli Matilda Vilkki ja puoliso vuodesta 1955 Raija Hillevi Kolkka, urheilutoimittaja Sulo Kolkan tytär. Ojala tuli ylioppilaaksi 1937, valmistui folosofian kandidaatiksi 1944 ja väitteli filosofian tohtoriksi 1957. Ojala opiskeli myös Yalen yliopistossa Yhdysvalloissa sekä Ruotsissa, Saksassa ja Englannissa. Uransa alkuvuosina hän toimi Helsingin teknillisen opiston kielten tuntiopettajana, Helsingin yliopiston dosentti hän oli vuodesta 1956. Ojala työskenteli myös "Parnasson" päätoimittajana vuonna 1957. Jyväskylän yliopiston professori Ojala oli 1960–1982. Hän on huomattava erityisesti Jyväskylän yliopiston ja varhaisen suomalaisen semiotiikan historiassa. Ojalan väitöskirja käsitteli Oscar Wildea, myöhemmin hän tutki muun muassa F. E. Sillanpään kirjallista aatemaailmaa.
Ojalan veli on tekniikantutkija Aito Ojala.